קליפורניקיישן

עונה 1

פרקים 1–12 (12 פרקים). החלה את שידוריה ב-13 באוגוסט 2007 והסתיימה ב-29 באוקטובר 2007.
הסדרה מתמקדת בהאנק מודי, סופר מצליח אשר זמן רב אינו מצליח לכתוב ספר חדש. האנק עבר מניו יורק ללוס אנג'לס, זירת התרחשות הסדרה, יחד עם בת זוגו, קארן, ובתם, בקה, לשם תמיכה בצילום סרט בשם "דבר קטן ומשוגע הנקרא אהבה", שתסריטו נכתב על פי ספרו של מודי, "אלוהים שונא את כולנו". הסדרה מתחילה לאחר שהחלה הקרנת הסרט, והאנק וקארן נפרדו. קארן עומדת להינשא לביל בזמן שהאנק עדיין מעוניין בה. במהלך העונה האנק מקיים יחסי מין עם נשים מזדמנות אחדות, ובכלל זה מיה, בתו בת ה-16 של ביל, אותה חשב לבוגרת. האנק אינו מרוצה מהסרט, ונקלע לעימותים עם הבמאי. צ'ארלי, הסוכן של האנק, מפתח מערכת יחסים מינית עם העוזרת שלו. האנק מגלה את השלכות מעשיו על בתו בת ה-12 ועל דרך חשיבתה על גברים. לאחר שאביו של האנק נפטר הוא מצליח לשבור את מחסום הכתיבה שלו וכותב טיוטה לספר חדש, אך מיה גונבת את הטיוטה ומציגה אותה כשלה. במסגרת הטיוטה משולבת גם סצנת יחסי המין שלה עם האנק, דבר המעמיד את האנק בפני דילמה - חשיפת התרמית עלולה לגרום לחשיפת זהותו ולהעכרת היחסים בינו לבין קארן ובתו, שהפכה לאחות חורגת למיה. האנק מחליט שלא לחשוף את הסוד על הספר ועל מיה, אף שצ'ארלי הבין זאת בעת קריאת הספר. בקה מחליטה לעזוב את ביתם של קארן וביל ולעבור לגור עם האנק. קארן וביל מתחתנים אך בתום הטקס, כאשר האנק ובקה עוזבים, קארן בורחת מבעלה הטרי ומצטרפת אליהם.

עונה 2

פרקים 13–24 (12 פרקים). החלה ב-28 בספטמבר 2008 והסתיימה ב-14 בדצמבר 2008.
העונה השנייה מתארת את המצב לאחר בריחתה של קארן מחתונתה עם ביל. קארן, האנק ובקה נהנים מהמצב החדש אך לא לאורך זמן. האנק מסתבך בצרות ומגיע למעצר, שם הוא פוגש מפיק מפורסם בשם לו אשבי, המבקש ממנו לכתוב לו את הביוגרפיה. צ'ארלי נתפס על ידי מצלמות האבטחה במקום עבודתו מאונן במשרדו לעיתים קרובות, ונאלץ להתפטר. לאחר ההתפטרות צ'ארלי מחליט לעסוק בתעשיית הפורנו. מארסי, אשתו של צ'ארלי, נכנסת למוסד גמילה מסמים. האנק מציע לקארן נישואים, אך לאחר שהיא מגלה שיכול להיות שהוא הכניס אישה אחרת להריון היא מסרבת. לאחר שהאנק וקארן נפרדים הוא עובר לגור עם אשבי, שמתחיל רומן עם מיה. בקה מתחילה לצאת עם דמיאן אך הוא בוגד בה. הספר של מיה מתפרסם והופך ללהיט. צ'ארלי מתגרש מאשתו ומתחיל לעבוד בסוכנות רכב. לאחר שמתברר שהאנק לא הכניס אף אחת להריון הוא וקארן עומדים לחזור זה לזה, עד שקארן מקבלת הצעת עבודה בניו יורק. לאחר מחשבה בנושא מחליטה קארן לחזור לניו יורק בזמן שהאנק ובקה יישארו בלוס אנג'לס.

עונה 3

פרקים 25–36 (12 פרקים). החלה ב-27 בספטמבר 2009 והסתיימה ב-13 בדצמבר 2009.
העונה נפתחת לאחר מעברה של קארן לניו יורק והתמודדתו של האנק עם בקה המרדנית. צ'ארלי ומארסי חוזרים לגור יחד למרות הליכי הגירושין. האנק מתחיל לעבוד כמרצה לכתיבה באוניברסיטה אך נקלע לצרות די מהר. קארן מגלה על כל הרומנים של האנק עם סטודנטיות, מה שמציב את מערכת היחסים שלהם בסיכון. לאחר שורה של בעיות קארן מחליטה שהדרך היחידה להציל את מערכת היחסים שלה עם האנק והדרך היחידה שהוא יפסיק להוות השפעה רעה על בקה היא שכולם יעברו חזרה לניו יורק. מארסי מחליטה שהיא רוצה להתגרש סופית. בסוף העונה כאשר האנק, קארן ובקה אורזים כדי לעבור חזרה לניו יורק מיה מגיעה עם פול, הסוכן שלה שהוא גם בן זוגה, והוא מאיים על האנק. האנק מנסה לשכנע את השניים לא לספר, ואז מכה את פול שמתגרה בו. האנק מחליט לספר לקארן את האמת מאחורי הספר והתקרית עם מיה, בדיוק כשהמשטרה מגיעה לעצור אותו על תקיפה.

עונה 4

פרקים 37–48 (12 פרקים). החלה ב-9 בינואר 2011 והסתיימה ב-27 במרץ 2011.
האנק משתחרר לאחר 3 ימים במעצר על תקיפה. העניין עם הספר מתפרסם וצ'ארלי מציג להאנק את סשה, שחקנית המעוניינת להפוך את הספר לסרט. האנק מתחיל לעבוד על התסריט עד שעורך הדין שלו מודיע לו שההאשמות נגדו על תקיפה בוטלו, אך עכשיו הוא מואשם באונס קטינה. צ'ארלי נחוש להגיע להשגים מיניים חדשים בזמן שמארסי מחוזרת על ידי מפיק חשוב בשם סטו. מיה מעידה במשפט של האנק שהוא לא ידע את גילה כאשר שכבו. לאחר שפונה מדירתו האנק עובר לגור עם קארן ובקה. מארסי בהריון ואינה יודעת של מי הילד. משפטו של האנק מגיע לסיומו. בסוף העונה הסרט החדש בהשראת ספרו של האנק מתקדם. מארסי וסטו עורכים ארוחת ערב שבה היא מודיעה שהתינוק הוא של צ'ארלי.

עונה 5

פרקים 49–60 (12 פרקים). החלה ב-8 בינואר 2012 והסתיימה ב-1 באפריל 2012.
עלילת העונה מתחילה 3 שנים לאחר סיומה של הקודמת וזמן קצר לאחר פרסום ספרו החדש של האנק, "קליפורניקיישן". האנק נפרד מחברתו החדשה קארי ונענה להצעתו של צ'ארלי לשוב ללוס אנג'לס ולהיפגש עם לקוח פוטנציאלי, ראפר מפורסם המכונה "הסמוראי". במטוס האנק פוגש אישה בשם קאלי, שמאוחר יותר הוא מגלה שהיא אחת הבחורות של הסמוראי. האנק נפגש עם קארן ובעלה החדש בייטס, האנק נפגש גם עם בקה שעכשיו כבר באוניברסיטה ועם החבר החדש שלה, טיילר. האנק, שחושב שהחזרה ללוס אנג'לס הייתה טעות, מגלה שקארי, שממנה נפרד, שרפה את דירתו, כך שלא נותרה לו בררה. טיילור מזכיר להאנק את ההתנהגות הפלרטטנית שלו במיוחד כאשר הוא רואה אותו עם נשים אחרות והוא אינו מרוצה, אך בקה אינה מקשיבה לו. צ'ארלי, מארסי וסטו נאלצים להתמודד עם התנהגותו הבעייתית של סטיוארט, בנם המשותף של צ'ארלי ומארסי. הסמוראי מחליט להכות את טיילר כטובה להאנק שנאלץ לכתוב לו תסריט לסרט חדש שהוא רוצה לככב בו. צ'ארלי נדלק על ליזי, המטפלת החדשה של בנו, ואף שוכב איתה ומבטיח שינסה למצוא לה תפקיד קטן בסרטו החדש של האנק. קארי מוצאת את האנק בלוס אנג'לס והוא נאלץ להזמין אותה לארוחת ערב אצל קארן. בייטס, בעלה של קארן, שהוא אלכוהוליסט בגמילה, חוזר לשתות. בקה מגלה שהאנק עמד מאחורי מה שקרה לטיילר.
האנק עוזר לקאלי לכתוב שיר אהבה והשניים שוכבים. באחד מהתקפי השכרות שלו בייטס שוכב עם חשפנית והאנק מחפה עליו כדי שקארן לא תיפגע, אך גורם לכך שקארן ובקה מאוכזבות ממנו. טיילר כותב תסריט ומבקש מהאנק את חוות דעתו, והאנק מופתע לגלות שהוא מוכשר. הצילומים לסרטו של האנק ובכיכובו של הסמוראי מתחילים. האנק מפוטר עקב בעיות על הסט וטיילר מועסק במקומו. צ'ארלי חותם עם טיילר על חוזה למרות התנגדותו של האנק. האנק הפגוע מנתק קשר עם צ'ארלי שבמקביל מגלה שליזי קיבלה תפקיד בסרט בגלל שהיא שכבה עם סטו. בסוף העונה האנק תופס את טיילר יחד עם קאלי. בייטס נגמל ומגלה את הדת ומחליט להיפרד מקארן. טיילר מציע לבקה נישואין. על הסט של הסרט הסמוראי מגלה שטיילר והאנק שכבו עם קאלי ומאיים להרוג את טיילר, אך האנק נחלץ לעזרתו. הסמוראי יורה וצ'ארלי קופץ כדי להציל את האנק והשניים מחדשים קשר. בסצנה האחרונה קארי המעורערת בנפשה מציעה להאנק משקה והוא מסכים רק כדי לגלות שהיא שמה לה ולו מנת יתר של כדורים והשניים מאבדים את הכרתם בדירתו.

עונה 6

פרקים 61-72 (12 פרקים). החלה ב-13 בינואר 2013 והסתיימה ב-7 באפריל 2013.
בעונה זו האנק מקבל הצעה לכתוב מחזמר עם כוכב רוק מכור לקוקאין בשם אטיקוס פטץ'. לחייו נכנסת גם פיית', גרופית המשמשת כמוזה עבור כוכבי רוק. בקה, בתם של האנק וקארן, מתכננת לנשור מלימודיה לטובת קריירה בכתיבה.

עונה 7

בינואר 2013 חודשה הסדרה לעונה שביעית, אשר עלתה לשידור ב-13 באפריל 2014. בסוף 2013 פורסם כי הסדרה תסיים את דרכה בתום עונה זו.

זוגיות

נושא מרכזי בסדרה הוא הזוגיות של האנק וקארן, העוברת עליות ומורדות לאורך הסדרה. אף שהאנק מקיים יחסי מין עם נשים רבות, בזמן שהוא בזוגיות עם קארן הוא שואף להיות נאמן לה, ואף מזכיר לה שהיא הראשונה מביניהם שבגדה. הזוגיות של צ'ארלי ומארסי רנקל מוצגת אף היא ברבים מפרקי הסדרה. גם היא עוברת עליות ומורדות.
בעונה השנייה מתחילה הסדרה לעסוק גם בקשרי הזוגיות של בקה, החל מהרומן הראשון שלה עם דמיאן.

מיניות

נושא מרכזי נוסף בסדרה הוא מיניות, המוצגת באמצעות יחסי מין בשלל תנוחות וצירופים. האנק מוצג כמתמכר ליחסי מין עם נשים רבות (וכמו כן הוא מרבה בשימוש בסמים ובאלכוהול), והדבר מוביל לסצינות רבות שבהן האנק מקיים יחסי מין. אפילו חלומותיו של האנק נוטים להיות מיניים באופן פרובוקטיבי, ובסצנת הפתיחה של הסדרה מוצג חלום שלו שבו הוא מקיים יחסי מין בכנסייה עם נזירה. סצנה זו, והופעות עירום רבות נוספות וכן השימוש התכוף בניבול פה בסדרה הובילו לביקורות קשות כנגדה ואף לקריאות להחרמתה והחרמת כל המפרסמים אשר רכשו זמן שידור בעת הקרנתה.
נושא זה איננו בלעדי להאנק. גם סוכנו, צ'ארלי, המפתח רומן עם מזכירתו, מעורב במספר סצנות פרובוקטיביות, וכך גם מיה בת ה-16.

הורות

אחת מגיבורת הסדרה היא בקה, בתם של קארן והאנק, שבעונה הראשונה היא בת 12. האנק חותר לתפקד כהורה טוב לבקה, שלקראת סוף העונה הראשונה מחליטה לעזוב את ביתה של קארן ולעבור לגור בביתו של האנק. אירועים שונים הקשורים בהורות זו עולים במהלך הסדרה, ובהם הווסת הראשונה, יחסו של האנק למחזר הראשון של בקה, המפגש של בקה עם חיי ההוללות של האנק, הקנס ההדדי בין בקה להאנק על ניבול פה על ועוד.
במידה פחותה מוצגת ההורות של ביל אל מול בתו מיה בת ה-16.
הפרק העוסק במות אביו של האנק מציג בהרחבה את יחסיו הבעייתיים של האנק הבוגר עם אביו.

שמות בסדרה

שם הסדרה, "קליפורניקיישן" (אנגלית: Californication), הוא הלחם של המילה קליפורניה (המדינה שבה מתרחשת הסדרה) עם המילה fornication, שפירושה ניאוף. הופעה ראשונה בדפוס של המילה Californication הייתה בשנת 1966, כארבעים שנה לפני הפקתה של הסדרה. בשנת 1972 פורסם ב"טיים מגזין" מאמר שכותרתו: "AMERICAN SCENE: The Great Wild Californicated West"‏ בשנת 1999 פרסמה להקת "רד הוט צ'ילי פפרז" אלבום וסינגל בשם "קליפורניקיישן", שזכו להצלחה רבה.
בנובמבר 2007 הגישה להקת "רד הוט צ'ילי פפרז" תביעה נגד רשת "שואוטיים", מפיקת הסדרה, על השימוש שעשתה בשם "קליפורניקיישן". לדברי מפיק הסדרה, ההשראה לשם באה לו ממדבקה שראה על מכונית בשנות ה-70. התביעה יושבה מחוץ לבית המשפט.
בשל חיבתו מגיל צעיר של תום קאפינוס מפיק הסדרה לתחום מוזיקת הרוק הכבד, שלושה מספריו של גיבור הסדרה האנק מודי מבוססים על שמותיהם של אלבומי המוזיקה של להקת הת'ראש מטאל האמריקאית, סלייר: "עונות במעמקים" (Season In The Abyss-1990), "מדרום לגן עדן" (South Of Heaven-1988) ו"אלוהים שונא את כולנו" (God Hates Us All-2001)